ການສຶກສາມັດທະຍົມປາຍຂອງຈີນ ໝາຍເຖິງການສຶກສາໃນໄລຍະມັດທະຍົມປາຍຫລັງຮຽນຈົບມັດທະຍົມຕົ້ນ, ລວມທັງ: ມັດທະຍົມປາຍທຳມະດາ, ມັດທະຍົມປາຍວິຊາຊີບ, ໂຮງຮຽນວິຊາສະເພາະຊັ້ນກາງເປັນຕົ້ນ. ການສຶກສາມັດທະຍົມປາຍຂອງຈີນບໍ່ແມ່ນການສຶກສາພາກບັງຄັບ, ນັກຮຽນຕ້ອງເສຍຄ່າຮຽນ. ຄ່າຮຽນແມ່ນຕ່າງກັນໂດຍອີງຕາມສະພາບເສດຖະກິດຂອງທ້ອງຖິ່ນຕ່າງໆ, ປັດຈຸບັນ, ທຳມະດາແລ້ວແມ່ນເສຍຄ່າຫລາຍພັນຢວນຕໍ່ປີ.
ການສຶກສາຂັ້ນມັດທະຍົມປາຍຂອງຈີນສ່ວນຫລາຍແມ່ນ 3 ປີ, ຫລັກສູດຕົ້ນຕໍລວມມີ: ອັກສອນສາດ, ຄະນິດສາດ, ພາສາຕ່າງປະເທດ, ຟີຊິກວິທະຍາ, ເຄມີສາດ, ຊີວະສາດ, ຂໍ້ມູນຂ່າວສານເປັນຕົ້ນ. ໂຮງຮຽນມັດທະຍົມປາຍຂອງຈີນສ່ວນຫລາຍແມ່ນລັດເປັນຜູ້ສ້າງຂຶ້ນ, ແຕ່ຍ້ອນການສຶກສາໃນໄລຍະມັດທະຍົມປາຍບໍ່ແມ່ນການສຶກສາພາກບັງຄັບ, ສະນັ້ນ, ໃນຫລາຍປີມານີ້, ຈີນກໍມີໂຮງຮຽນມັດທະຍົມປາຍເອກະຊົນຈຳນວນໜຶ່ງແລ້ວ.
ຢູ່ຈີນ, ຈາກມັດທະຍົມຕົ້ນຮຽນຕໍ່ມັດທະຍົມປາຍຕ້ອງສອບເສັງ. ໂຮງຮຽນຮັບເອົານັກຮຽນຕາມຄວາມສະໝັກໃຈແລະຄະແນນສອບເສັງຂອງນັກຮຽນ. ການສອບເສັງແມ່ນໃຫ້ຂະແໜງການການສຶກສາຂອງທ້ອງຖິ່ນຕ່າງໆຕັ້ງຫົວຂໍ້ຢ່າງເປັນເອກະພາບກັນ,ແລະກຳນົດເສັ້ນຄະແນນທີ່ຮັບເອົານັກຮຽນ. ຕາມສະຖິຕິຫລ້າສຸດ, ປັດຈຸບັນ, ຈີນມີໂຮງຮຽນມັດທະຍົມປາຍ 3 ໝື່ນກວ່າຫຼັງ, ມີນັກຮຽນ 30 ລ້ານກວ່າຄົນ, ອັດ
ຕາເຂົ້າໂຮງຮຽນແມ່ນ 40% ຂຶ້ນໄປຂອງນັກຮຽນໄວດຽວກັນ. ໃນສອງປີມານີ້, ຂະແໜງການການສຶກສາຂອງຈີນພວມພະຍາຍາມພັດທະນາການສຶກສາມັດທະຍົມປາຍ, ເພື່ອຕອບສະໜອງຄວາມປາຖະໜາຂອງນັກຮຽນອັນໄພສານທີ່ຢາກຮັບການສຶກສາ.